text: 54-årig mand fra Børkop sigtet i sag om sexorgier  
  09 november 2017 kl. 12.52
  Østjyllands Politi har anholdt og sigtet to mænd for rufferi. Den ene af mændene er fra Børkop.
  En 54-årig mand fra Børkop blev onsdag eftermiddag anholdt og sigtet for rufferi i forbindelse med sexarrangementer i det tidligere Ammitsbøl Forsamlingshus. Han blev anholdt sammen med en 54-årig mand fra Syddjurs, der også er sigtet for rufferi.
  - Begge blev løsladt, men efter endt afhøring er de fortsat sigtede. Vi er nu i gang med efterforskningen, oplyser kommunikationsrådgiver, Jakob Christiansen, Østjyllands Politi, til TV SYD.
  Han tilføjer, at han på nuværende tidspunkt ikke kan oplyse mere om sagen.
  I mindst to tilfælde er der ifølge Århus Stiftstidende kørt to unge kvinder til et sexarrangement i det tidligere forsamlingshus ved Ammitsbøl syd for Vejle.
  Ifølge Ritzaus oplysninger er den 54-årige mand fra Syddjurs byrådspolitiker Per Zeidler. Han blev torsdag væltet som udvalgsformand i Syddjurs efter afsløringen af hans involvering i sexorgier med mænd og prostituerede kvinder.
  